Høringsinnspill fra ForUM til Næringskomiteen 14.04.2016 kl. 14:25-14:30 i anledning:

**Prop. 51 L (2015/2016) Forslag til Lov om offentlige anskaffelser (anskaffelsesloven)**

ForUM takker for anledningen til å delta i høringen. Forum for utvikling og miljø (ForUM) er en nettverksorganisasjon som består av 50 norske bistands- freds- og miljøorganisasjoner. Vi har gjennom en årrekke arbeidet for at norske bedrifter og finansieringsinstitusjoner tydeligere skal fremme respekt for menneskerettigheter, arbeidstakerrettigheter, miljø og antikorrupsjon i all sin virksomhet nasjonalt og internasjonalt. Dette arbeidet omfatter også offentlige institusjoners kommersielle virksomhet.

ForUM er derfor **svært glade** for § 5 i forslaget til ny lov om anskaffelser der innkjøpers **ansvar for å fremme menneskerettigheter** tas på alvor.

Som vi alle vet, er det imidlertid ikke nok å skrive ordet menneskerettigheter inn i en lov for at faktisk endring skal skje. ForUM ønsker derfor å komme med noen innspill til **forskriften** som vi mener er helt nødvendige for at den nye anskaffelsesloven skal medføre en reelt forbedret situasjon for arbeidstakere og lokalsamfunn i land der Norge kjøper sine varer fra.

For å sikre at leverandør respekterer menneskerettigheter, arbeidstakerrettigheter, miljø- og sosiale hensyn, må det **stilles krav** om dette i anskaffelses-spesifikasjonen. Men krav i seg selv vil bare delvis sikre gode produksjonsforhold. Norske innkjøpere og det norske samfunn må ta inn over seg at **det koster penger** å bedre arbeidstakeres vilkår og hensyn til miljø i fattige land. Vi kjøper varer fra andre land **fordi de er billigere å produsere der.** Slike billige produksjonsforhold - som vi nyter godt av gjennom lave priser - innebærer altfor ofte elendige arbeidsforhold, og dårlig miljøpraksis. Skal disse forholdene bli bedre, **må** **vi som samfunn være villige til å betale mer for varene vi kjøper.**

* Vi ber derfor om at det i forskriften skrives inn en **spesifikasjon av begrepet ”integritet”** slik det brukes i formålsparagrafen. Det må komme klart fram at innkjøper forventes å fremme respekt for miljø og menneskerettigheter, herunder arbeidstakerrettigheter og andre sosiale forhold, i leverandørkjeden. Slik paragrafen er utformet, med vekt på begrepet «effektiv pengebruk» kan dette misforstås dit hen at det kun er pris som skal telle i konkurransegrunnlaget.
* Men fordi menneskerettigheter, anstendige arbeidsforhold og hensyn til miljøet koster, er det helt nødvendig at disse elementene ikke bare inngår som et krav i anbudet, men må også **telle positivt i konkurransegrunnlaget og tildelingskriteriene.** Dette må også komme helt klart fram i forskriften.
* Videre ber vi om at begrepet **«Egnede rutiner»** som er brukt i §5 spesifiseres i forskriften til å innebære at offentlige institusjoner og leverandører av varer til offentlig sektor må foreta aktsomhetsvurderinger i tråd med FNs veiledende prinsipper for næringsliv og menneskerettigheter.
* I land og sektorer der det er høy risiko for brudd på menneskerettigheter, for eksempel i tekstilindustrien, må «egnede rutiner» innebære at det stilles krav om at alle leverandører må fremme respekt for menneskerettigheter og miljø i kravspesifikasjonen (og dette må da som sagt samtidig inngå i konkurransegrunnlaget og tildelingskriteriene).
* Videre må forskriften være tydelig på at **leverandørene må dokumentere etterlevelse av kravene** i form av aktsomhetsvurderinger, bærekraftsanalyser eller konsekvensanalyser som knyttes til kontrakten.
* Forskriften må også spesifisere at **innkjøper må føre nødvendig tilsyn** med at kontrakten overholdes.

For at den nye loven skal medføre at offentlige innkjøpere bidrar til å fremme menneskerettigheter og miljø i leverandkjeden, mener ForUM at det må etableres et **godt offentlig støtte- og veiledningsapparat.** Et slikt støtteapparat bør **bistå innkjøpere** med **kvalitetssikring av egne og leverandørers aktsomhetsvurderinger** og følge opp **kontraktsvilkår** knyttet til menneskerettigheter, arbeidstakerrettigheter, miljø- og sosiale hensyn i kontraktsperioden.